དེ་ཡང་ཕྱི་ནང་རིག་པའི་གནས་མཐའ་དག་གིས་བློ་གྲོས་ཀྱི་བང་མཛོད་བྱུར་བུར་གཏམ་པ་ལྔ་རིག་སྨྲ་བའི་ཁྱུ་མཆོག་མཁས་དབང་འཇིགས་མེད་ཐེག་མཆོག་གམ་མཚན་གཞན་འཇིགས་མེད་ཆོས་ཀྱི་རྡོ་རྗེ་ཞེས་ཡོངས་སུ་གྲགས་པའི་དམ་པ་འདི་ཉིད་ནི།མཁས་དགུའི་གཙུག་གི་ནོར་བུ་མ་ཧཱ་པནྡིཏ་ཚེ་ཏན་ཞབས་དྲུང་འཇིགས་མེད་རིགས་པའི་བློ་གྲོས་ཀྱི་ཞལ་ནས།ང་ལ་རྒྱ་བོད་སོག་གསུམ་གྱི་ཁྲོད་ན་སློབ་མ་སྟོང་ཕྲག་མང་པོ་ཡོད་ཀྱང་ཕྱོགས་ཀུན་ནས་རང་རྐྱ་འཕེལ་བ་ནི་འཇིགས་མེད་ཐེག་མཆོག་ཡིན།ཞེས་དམ་པ་འདིའི་སྐུ་ཡོན་ལ་ཐུགས་ཡིད་ཤོར་བའི་ཆེ་བསྟོད་རྒྱ་ཆེར་གནང་ཞིང་།དེ་མཐུན་པར་རྒྱལ་ཚབ་གསེར་ཁྲི་རྡོ་རྗེ་འཆང་དང་།བླ་མ་ཤར་གདོང་རིན་པོ་ཆེ།བསེ་རྡོ་རྗེ་འཆང་བློ་བཟང་དཔལ་ལྡན་ཞལ་སྔ་ནས་སོགས་ཀྱིས་ཀྱང་དོན་གནས་བསྔགས་བརྗོད་ཀྱི་གསུང་ཡང་ཡང་ཕེབས་པ་དང་།སྐུའི་ན་ཚོད་ཕྲ་མོའི་སྐབས་ནས་བཟུང་ལྷན་སྐྱེས་ཀྱི་ཤེས་རབ་ཟབ་ཁྱད་ཐོན་པ་ཡིན་སྟབས།དགུང་ལོ་ཉི་ཤུའི་སྒང་ན་ཡོད་སྐབས་ཀྱི་སྙན་རྩོམ་ཁག་དང་།དགུང་ལོ་སོ་གཅིག་སྟེང་བརྩམས་པའིརོང་བོ་དགོན་ཆེན་གྱི་གདན་རབས་རྫོགས་ལྡན་གཏམ་གྱི་རང་སྒྲསོགས་ལ་རྩོམ་པའི་རང་རྩལ་གྱི་རྣམ་འགྱུར་ཀུན་ནས་རྫོགས་ཤིང་།སྐུ་ཚེའི་སྔ་གཞུག་ཏུ་བརྩམས་པའི་ལྷུག་རྩོམ་དང་དཔྱད་རྩོམ།གཏམ་རྒྱུད།རྣམ་ཐར་དང་ལོ་རྒྱུས།གཞུང་བཤད།བརྒལ་ལན།ཟིན་བྲིས།བསླབ་བྱ།བསྒྱུར་རྩོམ་སོགས་རྩོམ་སྣ་ཆེ་ཆུང་གང་གི་ཕྱོགས་ནས་ཀྱང་གཞན་གྱི་ཐེ་ཚོམ་དང་སྒྲོ་འདོགས་གཅོད་པའི་ནུས་པ་ཁྱད་དུ་འཕགས་ཤིང་།རང་ལུགས་ཀྱི་ལྟ་བ་འབུར་དུ་ཐོན་པ།སྐབས་སུ་གང་བབ་ཀྱི་ཀློག་མཁན་རབ་འབྲིང་ཐ་མའི་དབང་བོ་དང་འཚམ་པ།དཔའ་བོ་ཁྲོམ་གཤོགས་ལྟ་བུའི་དཔྱད་བརྗོད་ཀྱི་ནུས་པ་མཐུ་བཙན་ཞིང་གནད་དུ་ཕྱིན་པ།རྩོམ་གཤིས་ཀྱི་སྡེབ་སྦྱོར་མཉེན་ཞིང་འདུས་གསལ་ཆེ་བ།ཚིག་དོན་གྱི་ཉམས་འགྱུར་ཕུན་སུམ་ཚོགས་པ།གཞན་གྱི་ཟེར་སྒྲོས་བསྐྱར་བ་ཙམ་མ་ཡིན་པར་བརྗོད་བྱའི་སྲོག་རྩ་བརྟན་ཞིང་རྗོད་བྱེད་ཐུན་མིན་གྱི་ཁྱད་ཆོས་ལྷང་ལ་བུད་པ།གཏན་ཚིགས་རིགས་ལམ་གྱི་འགྲོས་གསལ་ཞིང་གཏིང་ཚུགས་ལ་ཞིབ་ཚགས་ཐོན་པ།གཞོན་སྐྱེས་ཤེས་རབ་ཅན་མང་པོའི་རྣམ་དཔྱོད་ཀྱི་སྒོ་མོ་ཅི་དགར་འབྱེད་པའི་བཤད་ཐབས་མན་ངག་གི་འཇུག་པ་བདེ་ཞིང་།རྩོམ་པའི་ལྟད་མོ་གཞན་དང་མི་མཚུངས་པ་སོགས་དམ་པ་ཁོང་གི་ལྗགས་རྩོམ་ལ་རྒྱུས་མངའ་མཆིས་པའི་རྣམ་དཔྱོད་ཅན་དག་ལ་བསྐྱར་ཞུ་མི་དགོས་ཤིང་།ཁོང་ལ་ཆ་རྒྱུས་དེ་ཙམ་མེད་པའི་བློ་བརྩོན་ལྡན་ཞིང་གཟུ་བོར་གནས་པའི་རྗེས་རབས་པ་རྣམས་ཀྱིས་ཀྱང་།རང་རང་གིས་དངོས་ཀློག་སྐབས་ཉམས་མྱོང་ཚད་མའི་སྟོབས་ལས་རྩོམ་པ་པོ་དང་།རྩོམ་ཡིག་གི་ནུས་ཤུགས་དང་རིན་ཐང་ཟབ་ཁྱད་དག་འཇལ་ཐུབ་རྒྱུ་ཡིན་པས།ཕྱི་ནང་གི་ཤེས་ཡོན་ཉག་ཕྲ་ཞིང་།བློ་རིག་གི་སྟོབས་རྩལ་ཀུན་ལས་ཀྱང་ཉམས་ཆུང་བ་ཁོ་བོ་ཅག་ལྟ་བུས་དམ་པ་ཁོང་གི་གསུང་རྩོམ་གྱི་ཆེ་བའི་ཐད་ནས་དཔྱད་བརྗོད་གནད་ལ་འཁེལ་བ་ཞིག་སྤེལ་མི་ནུས་ལ་སྤེལ་བར་ཡང་མི་འདོད་དོ།།